钦定古今图书集成/明伦汇编/官常典/第712卷 > 周该
## 钦定古今图书集成/明伦汇编/官常典/第712卷 > 周该

按《晋书忠义传》：“该，天门人也。性果烈，以义勇称。虽不
好学，而率由名教。叔父级为宜都内史，亦忠节士也。
闻谯王承立义，湘州甘卓又不同王敦之举，而书檄
不至。级谓该曰：‘吾常疾王敦挟陵上之心，今称兵构
逆，有危社稷之势。谯王宗室之望，据方州之重，建旗
誓众，图袭武昌。甘安南少著勇名，士马器械，当今为
盛，闻与谯王克期举义。此乃烈士急病之秋，吾致死
之时也。汝其成吾之志，申款于谯王乎’！”该欣然奉命，
潜至湘州，与承相见，口陈至诚，承大悦。会王敦遣其
将魏乂围承甚急，该乃与湘州从事周崎间出反命，
俱为乂所执。考之至死，竟不言其故级由是获免王
敦之难。